标题：周朴
简介
后避地福州，寄食乌石山寺庙。观察使扬发、李诲招聘，皆拒而不往。唐乾符五年(878)，黄巢陷闽，欲用之。朴谢曰：“我为处士，尚不屈天子，安能从贼”？遂为巢所杀。朴为诗极雕琢，字斟句酌，盈月方得一联一句，当时诗家称为“月锻年炼”，未及成篇，已播人口，佳句已广为传诵。[1]其《董岭水》有“禹力不到处，河声流向西”之句。一士人路遇周朴，故意念成“河声流向东”，吟罢即跨驴迅跑。周朴急行数里方追及，对士人说：“朴诗‘河声流向西’，何得言‘流向东’?”闽中传为笑谈。另有“晓来山鸟闹，雨过杏花稀”、“古陵寒雨集，高鸟夕阳明”、“高情千里外，长啸一声初”，皆其名句。《新唐书·艺文志》录有诗集2卷，已散佚。《全唐诗》录存其诗15首，编为一卷。朴死后，友人僧楼浩（林嵩）得其诗百余篇，编为两卷，《新唐书·艺文志》及《唐才子传》传于世。后为黄巢所杀 。
原文
周朴，唐末诗人，性喜吟诗，尤尚苦涩。苟得一联一句，则忻然自快。尝野逢一负薪者，忽持之，且厉声曰：“我得之矣，我得之矣！”樵夫矍然惊骇，掣臂弃薪而走。遇游徼卒，疑樵者为偷儿，执而讯之。朴徐往告卒曰：“适见负薪，因得句耳。”卒乃释之。其句云：“子孙何处闲为客，松柏被人伐作薪。”
彼有一士人，以朴僻于诗句，欲戏之。一日，跨驴于路，遇朴在傍，士人乃欹帽掩头吟朴诗云：“禹力不到处，河声流向东。”朴闻之忿，遽随其后。士但促驴而去，略不回首。行数里追及，朴告之曰：“仆诗‘河声流向西’，何得言流向东？”士人颔之而已，闽中传以为笑。
译文
一周朴，唐末诗人，生性喜欢吟诗，尤其喜欢苦涩的诗风。如果想到一联或者一句诗，就感到非常快乐。他曾经在野外（郊外）遇到一位背着柴走路的人，忽然他抓住那人背着的柴，而且大声说：“我得到了，我得到了！”那樵夫非常惊惧，抽出手臂，丢下柴逃跑了。正好遇到了负责巡逻的士卒，怀疑那樵夫是小偷，就抓住他讯问。这时候周朴慢慢地前去告诉那位士卒说：“只是我刚才见到他背着一捆柴，因此而想到两句诗罢了。”那位士卒就释放了那位樵夫。周朴得到的那两句诗是：“子孙何处闲为客，松柏被人伐作薪。”二当时有一位读书人，因为周朴作诗喜欢冷僻怪异，就想戏弄戏弄他。有一天，他骑着驴子在路上走，在路旁遇到周朴，那位读书人就歪戴着帽子低着头吟诵周朴的诗句：“禹力不到处，河声流向东。”周朴听到了很气愤，就尾随在那人身后。那位读书人只管赶着驴子离开，一点也不回头看。走到几里之外周朴才赶上那人，就对那人说：“我的诗是‘河声流向西’，你怎么能说流向东呢？”那位读书人就点点头罢了，并不接言辩解。这件事在闽中地区被当做笑料流传。
周朴相关诗词
卷673_1 【题甘露寺】周朴 
层阁叠危壁，瑞因千古名。几连扬子路，独倚润州城。
云近衔江色，雕高背磬声。僧居上方久，端坐见营营。 
卷673_2 【题玄公院】周朴 
院深尘自外，如佛值玄公。常迹或非次，志门因得中。
衣巾离暑气，床榻向凉风。是事不逾分，只应明德同。
卷673_3 【福州东禅寺】周朴 
瓯闽在郊外，师院号东禅。物得居来正，人经论后贤。
瓟槽柳塞马，盖地月支綖。鹳鹊尚巢顶，谁堪举世传。
卷673_4 【赠大沩和尚】周朴 
大沩清复深，万象影沈沈。有客衣多毳，空门偈胜金。
王侯皆作礼，陆子只来吟。我问师心处，师言无处心。
卷673_5 【秋夜不寐寄崔温进士】周朴 
愁多难得寐，展转读书床。不是旅人病，岂知秋夜长。
归乡凭远梦，无梦更思乡。枕上移窗月，分明是泪光。 
卷673_6 【春中途中寄南巴崔使君】周朴 
旅人游汲汲，春气又融融。农事蛙声里，归程草色中。
独惭出谷雨，未变暖天风。子玉和予去，应怜恨不穷。
卷673_7 【寄处士方干】周朴 
桐庐江水闲，终日对柴关。因想别离处，不知多少山。
钓舟春岸泊，庭树晓莺还。莫便求栖隐，桂枝堪恨颜。
卷673_8 【寄塞北张符】周朴 
陇树塞风吹，辽城角几枝。霜凝无暂歇，君貌莫应衰。
万里平沙际，一行边雁移。那堪朔烟起，家信正相离。
卷673_9 【次梧州却寄永州使君】周朴 
随风身不定，今夜在苍梧。客泪有时有，猿声无处无。
潮添瘴海阔，烟拂粤山孤。却忆零陵住，吟诗半玉壶。 
卷673_10 【赠念经僧】周朴 
庵前古折碑，夜静念经时。月皎海霞散，露浓山草垂。
鬼闻抛故冢，禽听离寒枝。想得天花坠，馨香拂白眉。
卷673_11 【董岭水】周朴 
湖州安吉县，门与白云齐。禹力不到处，河声流向西。
去衙山色远，近水月光低。中有高人在，沙中曳杖藜。
卷673_12 【早春】周朴 
良夜岁应足，严风为变春。遍回寒作暖，通改旧成新。
秀树因馨雨，融冰雨泛苹。韶光不偏党，积渐煦疲民。
卷673_13 【秋深（一作塞上行）】周朴 
柳色尚沈沈，风吹秋更深。山河空远道，乡国自鸣砧。
巷有千家月，人无万里心。长城哭崩后，寂绝至如今。 
卷673_14 【赠双峰山和尚】周朴 
峨峨双髻山，瀑布泻云间。尘世自疑水，禅门长去关。
茯神松不异，藏宝石俱闲。向此师清业，如何方可攀。
卷673_15 【赠无了禅师】周朴 
不学世所惜，是何无了公。灵匡虚院外，虎迹乱山中。
昼夜必连去，古今争敢同。禅情岂堪问，问答更无穷。
卷673_16 【王霸坛】周朴 
王君上升处，信首古居前。皂树即须朽，白龟应亦全。
云间犹一日，尘里已千年。碧色坛如黛，时人谁可仙。
卷673_17 【送梁道士】周朴 
旧居桐柏观，归去爱安闲。倒树造新屋，化人修古坛。
晚花霜后落，山雨夜深寒。应有同溪客，相寻学炼丹。 
卷673_18 【边思】周朴 
年高来远戍，白首罢干戎。夜色蓟门火，秋声边塞风。
碛浮悲老马，月满引新弓。百战阴山去，唯添上将雄。
卷673_19 【哭陈庾】周朴 
系马向山立，一杯聊奠君。野烟孤客路，寒草故人坟。
琴韵归流水，诗情寄白云。日斜休哭后，松韵不堪闻。
卷673_20 【宿玉泉寺】周朴 
野寺度残夏，空房欲暮时。夜听猿不睡，秋思客先知。
竹迥烟生薄，山高月上迟。又登尘路去，难与老僧期。
卷673_21 【题赤城中岩寺】周朴 
浮世师休话，晋时灯照岩。禽飞穿静户，藤结入高杉。
存没诗千首，废兴经数函。谁知将俗耳，来此避嚣谗。 
卷673_22 【塞上行】周朴 
秦筑长城在，连云碛气侵。风吹边草急，角绝塞鸿沈。
世世征人往，年年战骨深。辽天望乡者，回首尽沾襟。
卷673_23 【玉泉寺】周朴 
寺还名玉泉，澄水亦遭贤。物尚犹如此，人争合偶然。
溪流云断外，山峻鸟飞还。初日长廊下，高僧正坐禅。
卷673_24 【春宫怨（一作杜荀鹤诗）】周朴 
早被婵娟误，欲妆临镜慵。承恩不在貌，教妾若为容。
风暖鸟声碎，日高花影重。年年越溪女，相忆采芙蓉。
卷673_25 【宿刘温书斋】周朴 
不掩盈窗日，天然格调高。凉风移蟋蟀，落叶在离骚。
回笔挑灯烬，悬图见海潮。因论三国志，空载几英豪。 
卷673_26 【登福州南涧寺】周朴 
万里重山绕福州，南横一道见溪流。天边飞鸟东西没，
尘里行人早晚休。晓日青山当大海，连云古堑对高楼。
那堪望断他乡目，只此萧条自白头。
卷673_27 【望中怀古】周朴 
齐心楼上望浮云，万古千秋空姓名。尧水永销天际去，
姬风一变世间平。高踪尽共烟霞在，大道长将日月明。
从此安然寰海内，后来无复谩相倾。
卷673_28 【升山寺】周朴 
升山自古道飞来，此是神功不可猜。气色虽然离禹穴，
峰峦犹自接天台。岩边折树泉冲落，顶上浮云日照开。
南望闽城尘世界，千秋万古卷尘埃。
卷673_29 【哭李端】周朴 
三年剪拂感知音，哭向青山永夜心。竹在晓烟孤凤去，
剑荒秋水一龙沈。新坟日落松声小，旧色春残草色深。
不及此时亲执绋，石门遥想泪沾襟。
卷673_30 【福州神光寺塔】周朴 
良匠用材为塔了，神光寺更得高名。风云会处千寻出，
日月中时八面明。海水旋流倭国野，天文方戴福州城。
相轮顶上望浮世，尘里人心应总平。
卷673_31 【福州开元寺塔】周朴 
开元寺里七重塔，遥对方山影拟齐。杂俗人看离世界，
孤高僧上觉天低。唯堪片片紫霞映，不与濛濛白雾迷。
心若无私罗汉在，参差免向日虹西。
卷673_32 【春日秦国怀古】周朴 
荒郊一望欲消魂，泾水萦纡傍远村。牛马放多春草尽，
原田耕破古碑存。云和积雪苍山晚，烟伴残阳绿树昏。
数里黄沙行客路，不堪回首思秦原。
卷673_33 【春日游北园寄韩侍郎】周朴 
灼灼春园晚色分，露珠千点映寒云。多情舞蝶穿花去，
解语流莺隔水闻。冷酒杯中宜泛滟，暖风林下自氛氲。
仙桃不肯全开拆，应借馀芳待使君。
卷673_34 【喜贺拔先辈衡阳除正字】周朴 
黄纸晴空坠一缄，圣朝恩泽洗冤谗。李膺门客为闲客，
梅福官衔改旧衔。名自石渠书典籍，香从芸阁著衣衫。
寰中不用忧天旱，霖雨看看属傅岩。
卷673_35 【客州赁居寄萧郎中】周朴 
松店茅轩向水开，东头舍赁一裴徊。窗吟苦为秋江静，
枕梦惊因晓角催。邻舍见愁赊酒与，主人知去索钱来。
眼看白笔为霖雨，肯使红鳞便曝腮。
卷673_36 【赠李裕先辈】周朴 
晓擎弓箭入初场，一发曾穿百步杨。仙籍旧题前进士，
圣朝新奏校书郎。马疑金马门前马，香认芸香阁上香。
闲伴李膺红烛下，慢吟丝竹浅飞觞。
卷673_37 【桐柏观】周朴 
东南一境清心目，有此千峰插翠微。人在下方冲月上，
鹤从高处破烟飞。岩深水落寒侵骨，门静花开色照衣。
欲识蓬莱今便是，更于何处学忘机。
卷673_38 【塞上】周朴 
受降城必破，回落陇头移。蕃道北海北，谋生今始知。
卷673_39 【塞上曲】周朴 
一阵风来一阵砂，有人行处没人家。
黄河九曲冰先合，紫塞三春不见花。
卷673_40 【塞下曲】周朴 
石国胡儿向碛东，爱吹横笛引秋风。
夜来云雨皆飞尽，月照平沙万里空。
卷673_41 【咏猿】周朴 
生在巫山更向西，不知何事到巴溪。
中宵为忆秋云伴，遥隔朱门向月啼。
卷673_42 【桃花】周朴 
桃花春色暖先开，明媚谁人不看来。
可惜狂风吹落后，殷红片片点莓苔。
卷673_43 【薛老峰】周朴 
薛老峰头三个字，须知此与石齐生。
直教截断苍苔色，浮世人侪眼始明。
卷673_44 【吊李群玉】周朴 
群玉诗名冠李唐，投诗换得校书郎。
吟魂醉魄知何处，空有幽兰隔岸香。
卷673_45 【无等岩】周朴 
建造上方藤影里，高僧往往似天台。
不知名树檐前长，曾问道人岩下来。
卷673_46 【句】周朴 
古陵寒雨集，高鸟夕阳明。
高情千里外，长啸一声初。（以上见张为《主客图》）
月离山一丈，风吹花数苞。（见《吟窗杂录》）
晓来山鸟闹，雨过杏花稀。（见《优古堂诗话》）
曲渚回湾锁钓舟。
平潮晚影沈清底，远岳危栏等翠尖。（上见《海录碎事》）
白日才离沧海底，清光先照户窗前。（灵岩广化寺，
见《闽志》）
连云天堑有山色，极目海门无雁行。
可怜黄雀衔将去，从此庄周梦不成。（《咏蝶》。
见《泉州志》）
禅是大沩诗是朴，大唐天子只三人。（《赠大沩》）